
Δευτέρα, 31 Αυγούστου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό 47 αλλοδαπών στη Γαύδο– Προσάραξη Ι/Φ σκάφους στην Κω – Απαγόρευση απόπλου Ε/Γ-Τ/Ρ σκάφους στη Σκιάθο – Προσάραξη Ι/Φ σκάφους στην Πύλο – Αποβίβαση ασθενούς από Κ/Ζ στο Γύθειο – Θάνατος αλλοδαπού στην Κέρκυρα – Θάνατος αλλοδαπού στο Ρέθυμνο 

Συνέχεια ενημέρωσης:
Αναφορικά με τον εντοπισμό 47 αλλοδαπών στη θαλάσσια περιοχή «ΑΣΠΕΣ» Γαύδου, τις βραδινές ώρες την 25.08.2026, συνελήφθη ένας 16χρονος αλλοδαπός (υπήκοος Νότιου Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του Ν. 5275/26 «Προώθηση πολιτικών νόμιμης μετανάστευσης», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση» καθώς αναγνωρίστηκε από τους υπόλοιπους αλλοδαπούς ως ο διακινητής τους. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μια συσκευή κινητής τηλεφωνίας.
*****
Τις πρωινές ώρες σήμερα, ενημερώθηκε η Λιμενική Αρχή της Κω για την προσάραξη ενός ιστιοφόρου (Ι/Φ) σκάφους, σημαίας Γαλλίας, με τέσσερις αλλοδαπούς επιβαίνοντες (υπήκοους Γαλλίας) στη θαλάσσια περιοχή πλησίον της εισόδου της μαρίνας Κω. Αμέσως, στο σημείο μετέβησαν ένα Περιπολικό όχημα Λ.Σ.-ΕΛ.ΑΚΤ. από ξηράς, ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το επαγγελματικό (Ε/Π) σκάφος «ΑΓΙΟΣ ΔΗΜΗΤΡΙΟΣ» Τ.Κ. 458 και ένα βοηθητικό σκάφος (tender). Το Ι/Φ αποκολλήθηκε με ιδία μέσα και με τη συνδρομή του Ε/Π σκάφους και ακολούθως, με τη συνοδεία του ΠΛΣ, προσέδεσε με ασφάλεια στην επισκευαστική ζώνη της μαρίνας Κω. Από το Λιμεναρχείο Κω, που διενεργεί την προανάκριση, απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας. από τον αρμόδιο νηογνώμονα ενώ συνελήφθη ο κυβερνήτης του σκάφους για παράβαση του άρθρου 277 του Π.Κ. «Πρόκληση ναυαγίου». Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****
Τις πρωινές ώρες σήμερα, ενημερώθηκε η Λιμενική Αρχή της Σκιάθου για περιστατικό πρόσκρουσης επιβατηγού-τουριστικού (Ε/Γ-Τ/Ρ) σκάφους, με σαράντα δύο (42) επιβάτες, με ιστιοφόρο (Ι/Φ) σκάφος (α.λ.σ.) ανοιχτά της Σκιάθου. Ειδικότερα, κατά τον πλου του από το λιμάνι της Σκιάθου προς τη νησίδα Τσουγκριά, το Ε/Γ-Τ/Ρ προσέκρουσε με το αριστερό μέρος της πλώρης του στο Ι/Φ σκάφος, με αποτέλεσμα την πρόκληση ρήγματος στην πλώρη του Ε/Γ-Τ/Ρ. Το σκάφος αποβίβασε με ασφάλεια τους επιβάτες στη νησίδα Τσουγκριά και στη συνέχεια κατέπλευσε αυτοδύναμα στην περιοχή του Αγίου Γεωργίου στον λιμένα Σκιάθου, όπου προσέδεσε με ασφάλεια. Από το συμβάν αναφέρθηκαν ελαφρείς τραυματισμοί επιβαινόντων, ενώ στον κυβερνήτη του Ε/Γ-Τ/Ρ σκάφους διενεργήθηκε αλκοομέτρηση με αρνητικά αποτελέσματα. 
Από το Λιμεναρχείο Σκιάθου, που διενεργεί την προανάκριση, συνελήφθη ο κυβερνήτης του Ε/Γ-Τ/Ρ για παράβαση των άρθρων 314 («Σωματική βλάβη από αμέλεια») και 315 του Π.Κ., ο οποίος αφέθηκε ελεύθερος κατόπιν προφορικής εντολής του Εισαγγελέα Πρωτοδικών Βόλου. Επιπλέον, απαγορεύτηκε ο απόπλους του Ε/Γ-Τ/Ρ σκάφους μέχρι την προσκόμιση βεβαιωτικού διατήρησης κλάσης και αξιοπλοΐας από τον παρακολουθούντα νηογνώμονα, ενώ από το περιστατικό δεν διαπιστώθηκε θαλάσσια ρύπανση.

*****
Τις μεσημβρινές ώρες σήμερα, ενημερώθηκε η Λιμενική Αρχή της Πύλου από το Ενιαίο Κέντρο Συντονισμού Έρευνας και Διάσωσης του Αρχηγείου Λ.Σ.-ΕΛ.ΑΚΤ. για την προσάραξη ενός ιστιοφόρου (Ι/Φ) σκάφους, σημαίας Πολωνίας, με δύο αλλοδαπούς επιβαίνοντες (υπήκοους Ιταλίας) στη θαλάσσια περιοχή του στενού Μεθώνης. Αμέσως, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το αλιευτικό (Α/Κ) σκάφος «ΙΩΑΝΝΑ-ΜΑΡΙΝΑ» Σ.Π. 314. Οι επιβαίνοντες μεταφέρθηκαν στο λιμάνι της Μεθώνης, καλά στην υγεία τους, ενώ το Ι/Φ αποκολλήθηκε και μεταφέρθηκε στο αγκυροβόλιο της Μεθώνης με τη συνδρομή του Α/Κ. Από το Λιμεναρχείο Πύλου, που διενεργεί την προανάκριση, απαγορεύτηκε ο απόπλους του, μέχρι την προσκόμιση βεβαιωτικού αξιοπλοΐας. από τον αρμόδιο νηογνώμονα. Από το περιστατικό δεν αναφέρθηκε τραυματισμός ούτε παρατηρήθηκε θαλάσσια ρύπανση.
*****
Τις μεσημβρινές ώρες σήμερα, ενημερώθηκε η Λιμενική Αρχή του Γυθείου ότι έχρηζε άμεσης νοσοκομειακής περίθαλψης μία 53χρονη αλλοδαπή επιβάτιδα (υπήκοος Η.Π.Α.) κρουαζιερόπλοιου (Κ/Ζ) σημαίας Μπαχάμες, το οποίο βρισκόταν στο αγκυροβόλιο του Γυθείου. Η ασθενής μεταφέρθηκε με την συνδρομή της Ε/Γ-λάντζας στο λιμάνι του Γυθείου, απ’ όπου διακομίστηκε αρχικά στο Κέντρο Υγείας και μετέπειτα στη Νοσηλευτική Μονάδα Μολάων Γενικού Νοσοκομείου Λακωνίας.
*****
Τις πρωινές ώρες σήμερα, ενημερώθηκε η Λιμενική Αρχή της Κέρκυρας ότι ένας 73χρονος αλλοδαπός (υπήκοος Μ. Βρετανίας) ανασύρθηκε χωρίς τις αισθήσεις του από τη θαλάσσια περιοχή Αλμυρού του δήμου Βόρειας Κέρκυρας. Ο 73χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κέρκυρας, όπου διαπιστώθηκε ο θάνατός του. Από το Κεντρικό Λιμεναρχείο Κέρκυρας, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κέρκυρας.
*****
Τις πρωινές ώρες σήμερα, ενημερώθηκε η Λιμενική Αρχή του Ρεθύμνου ότι ένας 76χρονος αλλοδαπός (υπήκοος Πολωνίας) ανασύρθηκε χωρίς τις αισθήσεις του από τη θαλάσσια περιοχή ανατολικά της  παραλίας Ρεθύμνου. Στον 76χρονο αρχικά παρασχέθηκαν οι πρώτες βοήθειες και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ρεθύμνου, όπου διαπιστώθηκε ο θάνατός του. Από το Λιμεναρχείο Ρεθύμνου που διενεργεί την προανάκριση παραγγέλθηκε η διενέργεια νεκροψίας νεκροτομής.

